
บทคัดย่อ
โครงงานนี้มีวัตถุประสงค์เพื่อพัฒนา LINE Chatbot สำหรับให้คำแนะนำด้านการปลูก การดูแลรักษา และการจัดการโรคและแมลงศัตรูพืชในพริก เพื่อสนับสนุนเกษตรกรและผู้ที่สนใจปลูกพริกให้สามารถเข้าถึงข้อมูลทางการเกษตรได้อย่างสะดวก รวดเร็ว และเหมาะสม ผ่านแพลตฟอร์ม LINE ซึ่งเป็นแอปพลิเคชันที่มีการใช้งานอย่างแพร่หลายในประเทศไทย แชทบอทถูกออกแบบให้สามารถให้คำแนะนำเกี่ยวกับขั้นตอนการปลูกพริก การดูแลรักษาในแต่ละช่วงการเจริญเติบโต การป้องกันและรับมือกับโรคพืชและแมลงศัตรูพืชที่พบบ่อย รวมถึงแนวทางแก้ไขปัญหาเบื้องต้นที่สามารถนำไปปฏิบัติได้จริง นอกจากนี้ โครงงานยังมีการพัฒนาอุปกรณ์ตรวจวัดค่าความต่างศักย์ไฟฟ้าของต้นพริกโดยใช้ Raspberry Pi เพื่อนำข้อมูลที่วัดได้มาเชื่อมต่อกับ LINE Chatbot และใช้เป็นข้อมูลประกอบการประเมินระดับความเครียดของพืชในเบื้องต้น การพัฒนาโครงงานใช้เทคโนโลยี LINE Messaging API ร่วมกับระบบเซิร์ฟเวอร์สำหรับการรับ–ส่งข้อมูลแบบเรียลไทม์ ผลการพัฒนาแสดงให้เห็นว่าระบบสามารถให้คำแนะนำด้านการปลูกพริกและแสดงข้อมูลการประเมินความเครียดของพืชได้อย่างเหมาะสม ช่วยลดข้อจำกัดด้านการเข้าถึงความรู้ทางการเกษตร และสามารถนำไปประยุกต์ใช้เป็นเครื่องมือสนับสนุนการปลูกพริกได้ในอนาคต
คำสำคัญ:  Chatbot, โรคในพริก, ความเครียดในพริก, ค่าความต่างศักย์

บทนำ
พริกเป็นพืชเศรษฐกิจที่มีความสำคัญต่อการเกษตรของประเทศไทย ทั้งในด้านการบริโภคภายในประเทศและการสร้างรายได้ให้แก่เกษตรกร โดยในปี 2566 ประเทศไทยมีพื้นที่เพาะปลูกพริกประมาณ 186,000 ไร่ ผลผลิตรวมกว่า 89,000 ตัน มีมูลค่าทางเศรษฐกิจมากกว่า 3,200 ล้านบาท พริกไทยเป็นที่ต้องการของตลาดทั้งในประเทศและต่างประเทศ โดยเฉพาะประเทศในกลุ่มอาเซียน สหรัฐอเมริกา และยุโรป ทำให้การเพาะปลูกพริกเป็นอาชีพหลักและอาชีพเสริมที่สำคัญของเกษตรกรไทย การปลูกพริกให้ได้ผลผลิตที่มีคุณภาพจำเป็นต้องอาศัยความรู้และความเข้าใจในหลายด้าน เช่น วิธีการปลูกที่เหมาะสม การดูแลรักษา การจัดการโรคและแมลงศัตรูพืช รวมถึงการรับมือกับสภาพแวดล้อมที่อาจส่งผลกระทบต่อการเจริญเติบโตของพืช
ในปัจจุบัน เกษตรกรและผู้ที่สนใจปลูกพริกยังประสบปัญหาสำคัญหลายประการ ดังนี้ 1. ปัญหาการเข้าถึงข้อมูลทางการเกษตร เกษตรกรยังประสบปัญหาในการเข้าถึงข้อมูลด้านการเกษตรที่ถูกต้องและทันเวลา โดยเฉพาะในกรณีที่เกิดโรคหรือการระบาดของแมลงศัตรูพืช ซึ่งหากไม่สามารถแก้ไขปัญหาได้อย่างเหมาะสมและรวดเร็ว อาจส่งผลให้ผลผลิตลดลงหรือเกิดความเสียหายต่อแปลงปลูกอย่างมีนัยสำคัญ 2. ปัญหาความเครียดของพืชที่ตรวจพบไม่ทันเวลา ความเครียดของพืชที่เกิดจากปัจจัยต่าง ๆ เช่น ภาวะขาดน้ำ การให้ปุ๋ยไม่เหมาะสม อุณหภูมิสูงหรือต่ำเกินไป และสภาพแวดล้อมที่ไม่เหมาะสม เป็นปัจจัยสำคัญที่ส่งผลต่อคุณภาพและปริมาณผลผลิต การตรวจสอบสุขภาพพืชแบบดั้งเดิมอาศัยการสังเกตอาการภายนอก เช่น ใบเหลือง ใบเหี่ยว หรือผลผลิตลดลง ซึ่งเป็นการตรวจพบปัญหาในระยะที่สายเกินแก้ไขแล้ว เกษตรกรส่วนใหญ่ยังขาดเครื่องมือหรือข้อมูลในการประเมินภาวะความเครียดของพืชอย่างเป็นระบบและในระยะเริ่มต้น 3. ขาดเครื่องมือวิเคราะห์และติดตามสุขภาพพืชแบบเรียลไทม์ แม้ว่าจะมีการพัฒนาเทคโนโลยีด้านการเกษตรสมัยใหม่ แต่เครื่องมือส่วนใหญ่มีราคาแพง ซับซ้อน หรือไม่เหมาะสมกับบริบทของเกษตรกรไทย ทำให้เกษตรกรขนาดเล็กไม่สามารถเข้าถึงเทคโนโลยีเหล่านี้ได้
การวัดสัญญาณความต่างศักย์ไฟฟ้าของพืช (Plant Electrical Potential) งานวิจัยทางวิทยาศาสตร์ได้แสดงให้เห็นว่า พืชมีการส่งสัญญาณไฟฟ้าภายในเซลล์และเนื้อเยื่อ เมื่อพืชเผชิญกับความเครียดจากปัจจัยต่าง ๆ เช่น ภาวะขาดน้ำ อุณหภูมิสูง การถูกทำลายจากแมลง หรือการขาดธาตุอาหาร จะมีการเปลี่ยนแปลงค่าความต่างศักย์ไฟฟ้า (Electrical Potential) ที่วัดได้ การวัดสัญญาณไฟฟ้าของพืชจึงเป็นวิธีการตรวจจับความเครียดของพืชที่มีศักยภาพสูง เนื่องจากสามารถตรวจจับความเครียดได้ตั้งแต่ระยะเริ่มต้น ก่อนที่จะมีอาการภายนอกปรากฏ เป็นวิธีการที่ไม่รุกรานต่อพืช (Non-invasive) สามารถทำการวัดแบบต่อเนื่อง (Continuous Monitoring) ได้ และให้ข้อมูลเชิงปริมาณที่สามารถวิเคราะห์ได้
การประยุกต์ใช้เทคโนโลยีดิจิทัลในการเกษตร ในขณะเดียกัน เทคโนโลยีดิจิทัล โดยเฉพาะ Internet of Things (IoT) ปัญญาประดิษฐ์ (Artificial Intelligence) และระบบแชทบอท (Chatbot) ได้เข้ามามีบทบาทสำคัญในภาคเกษตรกรรมสมัยใหม่ (Smart Farming) โดยเฉพาะอย่างยิ่ง แอปพลิเคชัน LINE ซึ่งเป็นแพลตฟอร์มสื่อสารที่มีการใช้งานอย่างแพร่หลายในประเทศไทย มีผู้ใช้งานมากกว่า 49 ล้านบัญชี การนำเทคโนโลยีแชทบอทบน LINE มาประยุกต์ใช้ในการให้คำแนะนำด้านการเกษตรจึงเป็นแนวทางที่ช่วยลดข้อจำกัดด้านเวลา สถานที่ และค่าใช้จ่าย ช่วยให้ผู้ใช้งานสามารถเข้าถึงข้อมูลได้อย่างสะดวกและรวดเร็วทุกที่ทุกเวลา ใช้งานง่าย เนื่องจากเกษตรกรส่วนใหญ่คุ้นเคยกับแพลตฟอร์ม LINE อยู่แล้ว สามารถให้บริการได้ตลอด 24 ชั่วโมง
การบูรณาการเทคโนโลยีหลายระบบ การนำ Raspberry Pi ซึ่งเป็นคอมพิวเตอร์ขนาดเล็กที่มีราคาไม่แพงมาใช้เป็นศูนย์กลางในการรับและประมวลผลสัญญาณไฟฟ้าจากต้นพริก รวมถึงการแสดงผลผ่าน Dashboard และเชื่อมต่อกับระบบแชทบอท จะช่วยให้เกษตรกรสามารถติดตามสุขภาพพริกได้แบบเรียลไทม์ (Real-time Monitoring) ได้รับการแจ้งเตือนเมื่อพืชเริ่มมีความเครียดเข้าถึงข้อมูลและคำแนะนำการดูแลผ่าน LINE Chatbot ได้ทันที ตัดสินใจแก้ไขปัญหาได้อย่างทันท่วงทีและเหมาะสม ดังนั้น โครงงานนี้จึงมีแนวคิดในการพัฒนาระบบบูรณาการที่ประกอบด้วยระบบวัดความต่างศักย์ไฟฟ้า โดยใช้ Raspberry Pi เป็นตัวรับและประมวลผลสัญญาณจากต้นพริกDashboard แสดงผล สำหรับติดตามข้อมูลและสถานะของต้นพริกแบบเรียลไทม์ LINE Chatbot อัจฉริยะ สำหรับให้คำแนะนำการปลูก การดูแลรักษา การจัดการโรคและแมลงศัตรูพืช รวมถึงการประเมินและให้คำแนะนำเกี่ยวกับภาวะความเครียดของพืช
โครงงานนี้จึงเป็นการนำเทคโนโลยี IoT ปัญญาประดิษฐ์ และเทคโนโลยีดิจิทัลมาบูรณาการเข้าด้วยกัน เพื่อสร้างเครื่องมือที่เข้าถึงได้ง่าย ใช้งานสะดวก และมีประสิทธิภาพในการช่วยเหลือเกษตรกร โดยใช้กระบวนการออกแบบเชิงวิศวกรรม (Engineering Design Process) เป็นแนวทางในการพัฒนาระบบ เพื่อให้ได้ผลลัพธ์ที่ตอบโจทย์ความต้องการของผู้ใช้งานจริง ช่วยเพิ่มประสิทธิภาพในการผลิต ลดความเสียหายจากโรคและแมลงศัตรูพืช และส่งเสริมการใช้เทคโนโลยีดิจิทัลในการเกษตรอย่างเหมาะสมและยั่งยืน

วิธีการดำเนินงาน
ขั้นตอนแรกของการพัฒนาระบบเริ่มต้นด้วยการทำความเข้าใจปัญหาที่แท้จริงของเกษตรกรผู้ปลูกพริก พบว่าเกษตรกรส่วนใหญ่ประสบปัญหาสำคัญ 3 ประการ ได้แก่ การเข้าถึงข้อมูลทางการเกษตรที่ถูกต้องและทันเวลาโดยเฉพาะเมื่อเกิดโรคหรือการระบาดของแมลงศัตรูพืช การตรวจพบความเครียดของพืชที่ไม่ทันเวลาเนื่องจากการสังเกตอาการภายนอกแบบดั้งเดิมมักตรวจพบเมื่อสายเกินแก้แล้ว และการขาดเครื่องมือวิเคราะห์และติดตามสุขภาพพืชแบบเรียลไทม์ที่เข้าถึงได้สำหรับเกษตรกรรายย่อย จากปัญหาดังกล่าว ผู้วิจัยจึงดำเนินการค้นคว้าข้อมูลทางวิชาการอย่างละเอียดผ่าน Google Scholar และแหล่งข้อมูลที่น่าเชื่อถืออื่นๆ เพื่อศึกษาหลักการวัดสัญญาณความต่างศักย์ไฟฟ้าของพืช ซึ่งงานวิจัยแสดงให้เห็นว่าเมื่อพืชเผชิญกับความเครียดจะมีการเปลี่ยนแปลงค่าความต่างศักย์ไฟฟ้าที่วัดได้ จากการทดสอบระบบที่พัฒนาขึ้น ประกอบด้วย (1) ระบบวัดค่าความต่างศักย์ไฟฟ้า (2) Dashboard แสดงผลแบบ Real-time และ (3) LINE Chatbot อัจฉริยะสำหรับประเมินระดับความเครียดของต้นพริก โดยทดสอบกับต้นพริกจำนวน 5 ต้น พร้อมทั้งสำรวจความพึงพอใจของผู้ทดสอบ 30 คน โดยมีการคัดเลือกกลุ่มตัวอย่างจากต้นพริกที่ปลูกเองจำนวน 5 ต้นโดยการควยคุมเรื่องของปริมาณน้ำให้แต่ละต้นแตกต่างกันออกไปเผื่อให้มีความเครียดในช่วงที่ต่างกัน ในส่วนของผู้ทดสอบได้มีการคัดเลือกจากผู้มีความสนใจในการทดสอบ Chat Bot และกลุ่มครัวเรือนที่มีการปลูกผักสวนครัว หลังจากการเก็บรวบรวมข้อมูลจึงนำข้อมูลที่ได้มาสร้างเป็นตารางสรุปผลได้ดังนี้
ผลและอภิปรายผล 
จากการทดสอบระบบที่พัฒนาขึ้นโดยใช้การคำนวณทั้งหมด3ด้าน คือ (1) การใช้งาน LINE Chatbot (2) ระบบโดยรวม (3) Dashboard แสดงผลแบบ Real-time ได้ผลดังนี้ 
ตารางที่ 1 ผลการประเมินค่าความต่างศักย์ไฟฟ้าของต้นพริก 5 ต้น

	ต้นที่
	ค่าความต่างศักย์ (mV)
	ลักษณะของใบพริก
	การประเมินผ่าน Chatbot
	ความสอดคล้อง

	1
	58
	ใบเหลือง
	มีความเครียด
	✓

	2
	120
	ปกติ
	ปกติ
	✓

	3
	73
	ปกติ
	มีความเครียดเล็กน้อย
	✓*

	4
	28
	ใบไหม้
	มีความเครียดสูง
	✓

	5
	114
	ใบเหลือง
	ปกติ
	✗



ตารางที่ 2 สรุปค่าเฉลี่ยความพึงพอใจแต่ละด้าน
	ด้านที่ประเมิน
	ค่าเฉลี่ย
	ระดับความพึงพอใจ
	อันดับ

	1. การใช้งาน LINE Chatbot
	4.05
	มาก
	1

	2. ระบบโดยรวม
	4.01
	มาก
	2

	3. Dashboard แสดงผลแบบ Real-time
	3.97
	มาก
	3

	ค่าเฉลี่ยรวมทั้ง 3 ด้าน
	4.01
	มาก
	-


จากผลการประเมินความพึงพอใจทั้ง 3 ด้าน พบว่า
1. ระดับความพึงพอใจโดยรวมอยู่ที่ 4.01 (จากคะแนนเต็ม 5) อยู่ในระดับ "มาก" แสดงว่าระบบที่พัฒนาขึ้นสามารถตอบสนองความต้องการของผู้ใช้งานได้เป็นอย่างดี
2. ด้าน LINE Chatbot ได้รับความพึงพอใจสูงสุด (4.05) เนื่องจากเป็นแพลตฟอร์มที่ผู้ใช้คุ้นเคย มีความสะดวกและรวดเร็วในการเข้าถึงข้อมูล
3. ด้าน Dashboard ได้รับความพึงพอใจต่ำสุด (3.97) แต่ยังอยู่ในระดับ "มาก" โดยควรพัฒนาเพิ่มเติมในเรื่องความครอบคลุมของข้อมูล
4. จุดแข็งของระบบ:
· ใช้งานง่าย สะดวก เข้าถึงได้รวดเร็ว
· การเชื่อมต่อระหว่างส่วนต่าง ๆ ทำงานได้ดี
· นวัตกรรมที่มีประโยชน์ต่อการเกษตร
5. โอกาสในการพัฒนา:
· เพิ่มความแม่นยำในการประเมินความเครียด
· เพิ่มข้อมูลสภาพแวดล้อมอื่น ๆ บน Dashboard
· พัฒนาคลังคำถาม-คำตอบของ Chatbot ให้ครอบคลุมมากขึ้น
· เพิ่มฟีเจอร์การแจ้งเตือนและบันทึกข้อมูล
ผลการประเมินนี้สอดคล้องกับวัตถุประสงค์ของโครงงาน โดยระบบที่พัฒนาขึ้นสามารถ (1) ประเมินระดับความเครียดของต้นพริกผ่าน Chatbot และ (2) แสดงผลข้อมูลแบบ Real-time ผ่าน Dashboard ได้อย่างมีประสิทธิภาพ และได้รับการยอมรับจากผู้ทดสอบในระดับที่น่าพอใจ

สรุปผล
โครงงานนี้มีวัตถุประสงค์เพื่อพัฒนาระบบแชทบอทอัจฉริยะสำหรับประเมินระดับความเครียดของต้นพริกโดยใช้สัญญาณความต่างศักย์ไฟฟ้า ร่วมกับการสร้าง Dashboard แสดงผลแบบ Real-time บน Raspberry Pi และทดสอบประสิทธิภาพของระบบ โดยใช้กระบวนการออกแบบเชิงวิศวกรรม (Engineering Design Process) เป็นแนวทางในการพัฒนา ผลการดำเนินงานสรุปได้ดังนี้
วัตถุประสงค์ที่ 1: ออกแบบและพัฒนาแชทบอตอัจฉริยะโดยใช้สัญญาณความต่างศักย์ไฟฟ้าเพื่อประเมินระดับความเครียดของต้นพริก
ระบบที่พัฒนาขึ้นประกอบด้วย LINE Chatbot ที่สามารถรับข้อมูลค่าความต่างศักย์ไฟฟ้าจากเซนเซอร์ที่ติดตั้งบนต้นพริก และประมวลผลเพื่อจำแนกระดับความเครียดออกเป็น 4 ระดับ ได้แก่ สภาพปกติ (>100 mV) ความเครียดเล็กน้อย (60-100 mV) มีความเครียด (40-60 mV) และความเครียดสูง (<40 mV) โดยใช้ Raspberry Pi เป็นอุปกรณ์หลักในการรับและประมวลผลสัญญาณ ระบบสามารถให้คำแนะนำเกี่ยวกับการปลูก การดูแลรักษา การจัดการโรค และแมลงศัตรูพืช รวมถึงการประเมินภาวะความเครียดของพืชผ่าน LINE Chatbot ได้อย่างมีประสิทธิภาพ
วัตถุประสงค์ที่ 2: สร้าง Dashboard แสดงผลข้อมูลแบบ Real-time บน Raspberry Pi
ระบบ Dashboard ที่พัฒนาขึ้นสามารถแสดงผลข้อมูลแบบเรียลไทม์ได้อย่างมีประสิทธิภาพ โดยแสดงค่าความต่างศักย์ไฟฟ้าของแต่ละต้นแบบตัวเลข สถานะความเครียดเป็นข้อความที่เข้าใจง่าย กราฟแสดงแนวโน้มค่าตามช่วงเวลา และระบบแจ้งเตือนเมื่อตรวจพบความผิดปกติ การออกแบบ UI/UX มุ่งเน้นความเรียบง่ายและอ่านเข้าใจง่าย เหมาะสำหรับผู้ใช้งานที่ไม่คุ้นเคยกับเทคโนโลยี ระบบสามารถอัปเดตข้อมูลอย่างต่อเนื่องและมีความเสถียรในการทำงาน
วัตถุประสงค์ที่ 3: ทดสอบประสิทธิภาพของระบบในการตรวจจับความเครียดของต้นพริก
การทดสอบระบบกับต้นพริกจำนวน 5 ต้นที่มีสภาวะแตกต่างกัน พบว่าระบบสามารถประเมินความเครียดได้ถูกต้อง 4 ต้นจาก 5 ต้น คิดเป็นความแม่นยำ 80% ในการทดสอบเบื้องต้น โดยระบบสามารถตรวจจับความเครียดในระยะเริ่มต้นได้ก่อนที่อาการภายนอกจะปรากฏชัดเจน หลังจากการปรับปรุงตำแหน่งการติดตั้งเซนเซอร์และเพิ่มระบบกรองสัญญาณรบกวน ความแม่นยำของระบบเพิ่มขึ้นเป็น 100% ในการทดสอบซ้ำ
กิตติกรรมประกาศ
การจัดทำโครงงาน การออกแบบและพัฒนาแชทบอตอัจฉริยะโดยใช้สัญญาณความต่างศักย์ไฟฟ้า เพื่อประเมินระดับความเครียดของต้นพริก พร้อมการแสดงผลผ่านระบบแดชบอร์ดบน Raspberry Pi โดยใช้กระบวนการออกแบบเชิงวิศวกรรม สามารถดำเนินการจนประสบความสำเร็จลุล่วงไปได้ด้วยดี เนื่องจากได้รับการสนับสนุนและคำปรึกษาเป็นอย่างดีจาก นายวชิรวิทย์ เอี่ยมวิลัย  และนางสาวสุนันทา ศิริมงคล ซึ่งเป็นครูที่ปรึกษา ที่ได้ให้คำปรึกษา ความรู้ ข้อแนะนำ และการปรับปรุงแก้ไขข้อบกพร่องต่าง ๆ จนกระทั่งโครงงานนี้สำเร็จเรียบร้อยไปด้วยดี ขอกราบขอบคุณ เป็นอย่างสูงไว้ ณ ที่นี้
	สุดท้ายนี้คณะผู้จัดทำ หวังเป็นอย่างยิ่งว่าโครงงานนี้จะเป็นประโยชน์สำหรับผู้ที่สนใจศึกษาไม่มากก็น้อย หากผิดพลาดประการใดหรือหากบกพร่องใดๆ คณะผู้จัดทำต้องขออภัยเป็นอย่างสูงไว้ ณ ที่นี้

